钦定古今图书集成/理学汇编/学行典/第113卷 > 徐干中论 > 《贵验》
## 钦定古今图书集成/理学汇编/学行典/第113卷 > 徐干中论 > 《贵验》

曾子曰：“或言予之善，予惟恐其闻；或言予之不善，惟
恐过，而见予之鄙色焉。”故君子服过也，非徒饰其辞
而已。诚发乎中心，形乎容貌，其爱之也深，其更之也
速，如追兔，惟恐不逮，故有进业，无退功。《诗》曰：“相彼脊
令，载飞载鸣，我日斯迈，而月斯征。”迁善不懈之谓也。
夫闻过而不改谓之丧心，思过而不改谓之失体。失
体丧心之人，祸乱之所及也。